Nordjyllands Politi oplyser, at de er færdige med deres arbejde i kolonihave-kvarteret Vesterkæret i Aalborg Vestby. Episoden startede med en anmeldelse om røgudvikling i området. Røgudviklingen medførte et afspærret område ved kolonihave-området. Først troede man, at der var tale om brand i noget udsivende gas, men det viste sig ikke at være tilfældet. Det oplyste Nordjyllands Politi tidligere lørdag. Her lød meldingen, at røgudviklingen var opstået i forbindelse med noget gravearbejde, men det var endnu ikke identificeret, hvad der var årsagen til røgen. Det betød, at en del af kolonihave-området blev afspærret, ligesom boliger i nærheden blev evakueret. Det hele foregik i god ro og orden, oplyste Politiet. Ifølge TV2 Nords oplysninger er der tale om et elkabel, der er blevet gravet over. Det har Nordjyllands Politi nu bekræftet på Twitter.
Beredskabet har afsluttet arbejdet i Kolonihave-området Vesterkæret i Aalborg efter anmeldelse om røgudvikling.